KOMISIJOS SPRENDIMAS
2007 m. gruodžio 21 d.
patvirtinantis klasikinio kiaulių maro likvidavimo laukinių kiaulių populiacijoje ir skubios laukinių kiaulių ir kiaulių kiaulininkystės ūkiuose vakcinacijos nuo šios ligos Rumunijoje 2008 m. planą
(Pranešta dokumentu Nr. C(2007) 6699)
(Tekstas autentiškas tik rumunų kalba)
(2007/870/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
atsižvelgdama į 2001 m. spalio 23 d. Tarybos direktyvą 2001/89/EB dėl Bendrijos klasikinio kiaulių maro kontrolės priemonių (1), ypač į jos 16 straipsnio 1 dalies antrą pastraipą, 19 straipsnio 3 dalies antrą pastraipą ir 20 straipsnio 2 dalies ketvirtą pastraipą,
kadangi:
(1)
Direktyva 2001/89/EB nustatytos būtiniausios Bendrijos klasikinio kiaulių maro kontrolės priemonės. Tarp šių priemonių yra nuostata, kad patvirtinus pirminį klasikinio kiaulių maro atvejį laukinių kiaulių populiacijoje, valstybės narės turi pateikti Komisijai šios ligos likvidavimo priemonių planą. Šiose priemonėse taip pat numatoma skubi laukinių kiaulių ir kiaulių kiaulininkystės ūkiuose vakcinacija.
(2)
Rumunija parengė klasikinio kiaulių maro stebėsenos ir kontrolės visoje šios valstybės narės teritorijoje programą. Ši programa vykdoma iki šiol.
(3)
2006 m. lapkričio 23 d. Komisijos sprendimas 2006/802/EB, patvirtinantis klasikinio kiaulių maro likvidavimo laukinių kiaulių populiacijoje ir skubios laukinių kiaulių ir kiaulių kiaulininkystės ūkiuose vakcinacijos nuo šios ligos Rumunijoje planą (2), priimtas kaip viena iš daugelio kovos su klasikiniu kiaulių maru priemonių. Sprendimas 2006/802/EB taikomas iki 2007 m. gruodžio 31 d.
(4)
Klasikinis kiaulių maras laukinių kiaulių populiacijoje ir kiaulininkystės ūkiuose neišnyko.
(5)
2007 m. lapkričio 29 d. Rumunija pateikė Komisijai tvirtinti iš dalies pakeistą klasikinio kiaulių maro likvidavimo laukinių kiaulių populiacijoje planą ir skubios laukinių kiaulių vakcinacijos nuo šios ligos visoje Rumunijos teritorijoje 2008 m. planą.
(6)
Be to, 2007 m. lapkričio 29 d. Rumunija pateikė Komisijai skubios kiaulių stambiuose kiaulininkystės ūkiuose vakcinacijos žymėtaisiais skiepais iš dalies pakeistą planą ir skubios kiaulių mažuose kiaulininkystės ūkiuose vakcinacijos gyvais praskiestais įprastiniais skiepais planą.
(7)
Komisija išanalizavo šiuos Rumunijos pateiktus planus ir nusprendė, kad jie atitinka Direktyvą 2001/89/EB. Todėl šie planai turėtų būti patvirtinti.
(8)
Siekiant užtikrinti gyvūnų sveikatą, Rumunija turi užtikrinti, kad šiuose planuose nurodytos priemonės būtų veiksmingai įgyvendinamos.
(9)
Atsižvelgdama į klasikinio kiaulių maro endemiją Rumunijoje, 2006 m. lapkričio 14 d. Komisija priėmė Sprendimą 2006/779/EB dėl pereinamojo laikotarpio gyvūnų sveikatos kontrolės priemonių, susijusių su klasikiniu kiaulių maru Rumunijoje (3).
(10)
Sprendime 2006/779/EB nustatytomis priemonėmis draudžiama, inter alia, išvežti kiaulieną, kiaulienos produktus bei produktus ir preparatus, kuriuose yra kiaulienos iš Rumunijos į kitas valstybes nares. Šiuo tikslu tokia mėsa ir tokie produktai turi būti specialiai ženklinami. Todėl tikslinga šviežią mėsą, pagamintą iš kiaulių, paskiepytų per skubios vakcinacijos laikotarpį pagal šį sprendimą, ženklinti tokiais pat ženklais bei priimti nuostatas dėl tokios mėsos tiekimo į rinką.
(11)
Šiame sprendime nustatytos priemonės priimamos kaip pereinamosios priemonės, taikytinos iki 2008 m. gruodžio 31 d.
(12)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Klasikinio kiaulių maro likvidavimo laukinių kiaulių populiacijoje planas
2007 m. lapkričio 29 d. Rumunijos Komisijai pateiktas klasikinio kiaulių maro likvidavimo laukinių kiaulių populiacijoje planas priedo 1 punkte nurodytoje teritorijoje yra patvirtinamas.
2 straipsnis
Skubios laukinių kiaulių vakcinacijos nuo klasikinio kiaulių maro planas
2007 m. lapkričio 29 d. Rumunijos Komisijai pateiktas skubios laukinių kiaulių vakcinacijos nuo klasikinio kiaulių maro planas priedo 2 punkte nurodytoje teritorijoje yra patvirtinamas.
3 straipsnis
Skubios kiaulių kiaulininkystės ūkiuose vakcinacijos nuo klasikinio kiaulių maro žymėtaisiais skiepais planas
2007 m. lapkričio 29 d. Rumunijos Komisijai pateiktas skubios kiaulių kiaulininkystės ūkiuose vakcinacijos nuo klasikinio kiaulių maro žymėtaisiais skiepais planas priedo 3 punkte nurodytoje teritorijoje yra patvirtinamas.
4 straipsnis
Skubios kiaulių kiaulininkystės ūkiuose vakcinacijos nuo klasikinio kiaulių maro gyvais praskiestais įprastiniais skiepais planas
2007 m. lapkričio 29 d. Rumunijos Komisijai pateiktas skubios kiaulių kiaulininkystės ūkiuose vakcinacijos nuo klasikinio kiaulių maro gyvais praskiestais įprastiniais skiepais planas priedo 4 punkte nurodytoje teritorijoje yra patvirtinamas.
5 straipsnis
Rumunijos įsipareigojimai dėl kiaulienos
Rumunija užtikrina, kad kiauliena, pagaminta iš kiaulių:
a)
kurios paskiepytos žymėtaisiais skiepais, kaip nurodyta šio sprendimo 3 straipsnyje, būtų platinama tik šalies vidaus rinkoje ir nebūtų išvežama į kitas valstybes nares;
b)
kurios paskiepytos, kaip nurodyta šio sprendimo 3 ir 4 straipsniuose, būtų ženklinama specialiu sveikumo arba identifikavimo ženklu, kurio negalima supainioti su Bendrijos antspaudu, kaip nurodyta Sprendimo 2006/779/EB 4 straipsnyje;
c)
kurios paskiepytos gyvais praskiestais įprastiniais skiepais, kaip nurodyta šio sprendimo 4 straipsnyje, būtų vartojama tik namų ūkyje ir nebūtų išvežama į kitas valstybes nares.
6 straipsnis
Rumunijos įsipareigojimai informuoti
Rumunija privalo kiekvieną mėnesį pateikti Komisijai ir valstybėms narėms skubios kiaulių vakcinacijos planų, nurodytų 3 ir 4 straipsniuose, įgyvendinimo ataskaitas, kuriose nurodo bent šią informaciją apie kiekvieną apskritį:
a)
bendrą ūkių skaičių ir bendrą kiekvienos kategorijos kiaulių skaičių, kaip nurodyta likvidavimo programoje;
b)
kiekvienos ūkių kategorijos mėnesio ir suminius duomenis: ūkių, kur atlikta skubi kiaulių vakcinacija, ir paskiepytų kiaulių skaičių;
c)
per mėnesį ir iš viso sunaudotų įvairių vakcinų dozių skaičių;
d)
per mėnesį ir iš viso atliktų stebėsenos tyrimų skaičių ir jų rezultatus.
7 straipsnis
Rumunijos įsipareigojimų laikymosi priemonės
Rumunija nedelsdama imasi šiam sprendimui įgyvendinti reikalingų priemonių ir jas paskelbia. Rumunija nedelsdama informuoja apie šias priemones Komisiją.
8 straipsnis
Taikymas
Šis sprendimas taikomas nuo 2008 m. sausio 1 d. iki 2008 m. gruodžio 31 d.
9 straipsnis
Adresatas
Šis sprendimas skirtas Rumunijai.
Priimta Briuselyje, 2007 m. gruodžio 21 d.